Joulukuussa 2015 hallitus lupasi hillitsevänsä maahanmuuttoa 80 turvapaikkapoliittisen toimenpiteen avulla. Yle listasi, miten hallitus on tavoitteisiinsa päässyt.

Tästä on kyse Hallitus julkaisi joulukuussa 2015 turvapaikkapoliittisen toimenpideohjelman. Siinä listattiin 80 toimenpidettä maahanmuuttopolitiikan muuttamiseksi.

Ohjelman toteutumista on valvonut maahanmuuttopoliittinen ministerityöryhmä, johon kuuluivat kaikki kaikki Sipilän hallituksen keskeiset ministerit sisäministeri Paula Risikon puheenjohdolla.

Ministerityöryhmä saa säännöllisesti tietoja turvapaikanhakijatilanteesta eri viranomaisilta ja kansainvälisiltä toimijoilta, koska osa toimenpiteistä koskee myös ulkomaita. Se myös seuraa kotoutumista. Ministerityöryhmään kuuluvat kaikki keskeiset ministerit sisäministeri Paula Risikon puheenjohdolla.

Perussuomalaisten uusi puheenjohtaja Jussi Halla-aho on vaatinut pitkin hallituskautta lisätiukennuksia Suomen maahanmuuttopolitiikkaan. Sipilän hallitus on kuitenkin tiukentanut linjaansa ripeästi kahden ja puolen vuoden aikana.

Joulukuussa 2015 hallitus julkaisi 80 kohdan toimenpideohjelman (siirryt toiseen palveluun), jolla se pyrki katkaisemaan "turvapaikanhakijoiden hallitsematonta virtaa" Suomeen. Tavoitteena oli myös saada kustannukset hallintaan ja kotouttaa mahdollisimman tehokkaasti turvapaikan saaneet ihmiset. Ohjelma sisälsi pitkän listan maahanmuuttopoliittisen linjan tiukennuksia. Sitä kiiteltiin etenkin Perussuomalaisten riveissä, samalla kun oppositio ja ihmisoikeusjärjestöt kritisoivat esimerkiksi perheenyhdistämislain tiukennuksien kaltaisia toimenpiteitä.

Osa listatuista toimenpiteistä ovat toteamuksia jo voimassaolevista käytännöistä. Esimerkiksi kohta "väärien tietojen antaminen viranomaiselle vaikuttaa suoraan turvapaikan saamiseen" ei ole aiheuttanut toimenpiteitä, sillä väärien tietojen antaminen on luonnollisesti aiemminkin vaikuttanut turvapaikkaprosessiin. Osa toimenpiteistä koski erilaisten arviointien ja selvitysten laatimista. Lukuisia selvityksiä onkin tehty, vaikka kaikki eivät johtaneet käytännön muutoksiin.

Voidaan kuitenkin todeta, että hallitus on toteuttanut ohjelmaa määrätietoisella tarmolla. Haastateltavien mukaan lähes kaikki toimenpiteet ovat toteutuneet joko osittain tai kokonaan. Tavoite kielteisen turvapaikkapäätöksen saaneiden järjestelykeskusten perustamisesta käy esimerkkinä tavoitteesta, joka ei toteutunut ollenkaan.

Yle kävi toimenpideohjelmaa läpi sisäministeriön kansliapäällikkö Päivi Nergin, maahanmuutto-osaston ylijohtajan Jorma Vuorion sekä Amnestyn tiedottajan Kaisa Väkiparran kanssa. Allaolevaan kuvaan on listattu turvapaikkapoliittisessa toimenpideohjelmassa lausuttuja tavoitteita, sekä niiden alle käytännön toimenpiteitä, mitä hallitus on tehnyt.

Lähteet: Hallituksen turvapaikkapoliittinen toimenpideohjelma, sisäministeriön kansliapäällikkö Päivi Nergin, Maahanmuutto-osaston ylijohtajan Jorma Vuorion, sekä Amnestyn tiedottajan Kaisa Väkiparran haastattelut. Ylen uutisarkisto.